**Министерство на земеделието, храните и горите**

Проект

**Наредба за изменение и допълнение на Наредба № 4 от 2014 г. за специфичните изисквания към производството на суровини и храни от животински произход в кланични пунктове, тяхното транспортиране и пускане на пазара** (обн., ДВ, бр. 60 от 2014 г., изм. и доп., бр. 46 от 2016 г.)

**§ 1.** Създава се чл. 2а:

„Чл. 2а. (1) Изискването по чл. 2, ал. 2 не се прилага при поява на заразна болест при съответния вид животни, при спазване на следните условия:

1. кланичните пунктове са разположени на територията на животновъден обект, който се намира в предпазните и надзорните зони за ограничаване разпространението на заразната болест;

2. клането се извършва при спазване на капацитета и на хигиенните изисквания, определени в наредбата.

(2) В кланичните пунктове по ал. 1 се колят само здрави животни от животновъдния обект, на чиято територия е разположен кланичния пункт и на които в най-малко 7 дневен срок преди клането са извършени лабораторни изследвания в акредитирана лаборатория, за съответната заразна болест и резултатите са отрицателни.

**§ 2.** В чл. 5 думите „Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (OB, L 139, 30.04.2004 г.) (Регламент (ЕО) № 854/2004)” се заменят с „Регламент за изпълнение (ЕС) 2019/627 на Комисията от 15 март 2019 година за определяне на еднакви практически условия за извършването на официален контрол върху продукти от животински произход, предназначени за консумация от човека, в съответствие с Регламент (ЕС) 2017/625 на Европейския парламент и на Съвета и за изменение на Регламент (ЕО) № 2074/2005 на Комисията по отношение на официалния контрол (OB L 131, 17.05.2019 г.) (Регламент за изпълнение (ЕС) 2019/627)“.

**§ 3.** В чл. 8 думите „Регламент (ЕО) № 2075/2005 на Комисията от 5 декември 2005 г. относно установяване на специфични правила за официалния контрол на трихинели (Trichinella) в месото (OB L 338, 22.12.2005 г.)“ се заменят с „Регламент за изпълнение (ЕС) 2015/1375 на Комисията от 10 август 2015 година относно установяване на специфични правила за официалния контрол на трихинели (Trichinella) в месото“ (OB L 212, 11.08.2015 г.)“.

**§ 4.** В чл. 12 думите „Приложение I, Раздел I, Глава III от Регламент (ЕО) № 854/2004“ се заменят с „Приложение II на Регламент за изпълнение (ЕС) 2019/627“.

**§ 5.** Член 17 се изменя така:

„Чл. 17. Официалният контрол в кланичните пунктове и транжорните, разположени към тях се извършва съгласно изискванията на Регламент за изпълнение (ЕС) 2019/627, Делегиран регламент (ЕС) 2019/624 на Комисията от 8 февруари 2019 година относно специалните правила за извършването на официален контрол върху производството на месо и за районите за производство и за повторно полагане на живи двучерупчести мекотели в съответствие с Регламент (ЕС) 2017/625 на Европейския парламент и на Съвета (OB L 131, 17.05.2019 г.) и Регламент (EС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (EО) № 396/2005, (EО) № 1069/2009, (EО) № 1107/2009, (EС) № 1151/2012, (ЕС) № 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) № 1/2005 и (EО) № 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) № 854/2004 и (EО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета (Регламент относно официалния контрол) (OB, L 95, 07.04.2017 г.).

**§ 6.** В § 1, т. 2 от допълнителната разпоредба се правят следните изменения:

1. В буква „а“ числото „480“ се заменя с „960“;

2. В буква „б“ числото „1200“ се заменя с „2400“.

**ДЕСИСЛАВА ТАНЕВА**

*Министър на земеделието, храните и горите*